Kun halvdelen af ruterne til Røde Kors-indsamlingen på søndag er dækket i Region Nordjylland. Organisationen mangler nemlig akut indsamlere til årets landsindsamling. - I grove tal betyder det, at vi kun får indsamlet halvdelen i forhold til sidste år, siger fundraisingchef Morten Jørgensen fra Røde Kors og fortsætter: - Konsekvensen er, at der er en halv million kroner mindre, og det tab er til at tage at føle på, desværre. Landsindsamlingen går i år til katastroferamte børn i både Ukraine, Afghanistan, Yeman og til udsatte børn i Danmark. Folk prioriterer tiden benhårdt Det er over hele landet, at det halter med at finde indsamlere, men det er dog værst i Region Nordjylland. Det er svært for Morten Jørgensen at give en klokkeklar grund til det. Men har har et par bud: - Det er generelt blevet sværere at rekruttere frivillige - også i kulturen. Folk prioriterer deres tid hårdere, og de er mere bevidste om, hvordan de skal prioritere efter corona, tror jeg, siger han. I 2021 havde Røde Kors 1600 indsamlere i Region Nordjylland, som dækkede 819 ruter. I år mangler 412 ruter at blive dækket, og ofte er man to personer om at dække en rute.

Referat:
Røde Kors er i år presset i forhold til at finde nok indsamlere til søndagens landsindsamling. Værst er det i Nordjylland, hvor halvdelen af ruterne mangler en indsamler.